Pellegrini, Peter, predseda NR SR (2023-11-14):
Pán poslanec, my vás vyzveme na vystúpenie. Vážené panie poslankyne, vážení páni poslanci, vážený pán predseda vlády Slovenskej republiky, vážení členovia vlády Slovenskej republiky, máme pred sebou programové vyhlásenie vlády, ktoré sa zrodilo zo slobodných a demokratických parlamentných volieb a je pred nami kľúčový dokument, ktorý pomenúva priority vlády na najbližšie štyri roky tohto volebného obdobia, a tento program je prirodzeným kompromisom medzi volebnými prioritami strán, ktoré vládu vytvorili, a ich volebnému zisku. Ako predseda Národnej rady Slovenskej republiky oceňujem, že sa vďaka práci vlády môže parlament zaoberať jej programovým vyhlásením vlády v čo najkratšom možnom čase. Hovorili sme to pred voľbami a dnes to konštatuje aj úvod vládneho programu, preberáme Slovensko v katastrofálnom stave a musí sa konať čo najskôr. Nemôžeme si dovoliť luxus, týždne či mesiace zoznamovať sa s rezortami, za ktoré sme prevzali zodpovednosť, a som rád, že noví ministri konajú od prvého dňa od vymenovania do ich funkcií. Presne preto sme pred voľbami hovorili, že Slovensko je príliš v ťažkej situácii na to, aby sa nová vláda učila za pochodu základnú politickú abecedu. Situácia si vyžadovala a vyžaduje skúsených, zodpovedných a odborne dobre pripravených politikov, ktorí sú pripravení okamžite konať. Čaká nás totiž všetkých veľmi mimoriadne náročná úloha a programové vyhlásenie vlády ju aj pomenúva svojím názvom Naplniť nádej občanov Slovenskej republiky na lepší, pokojnejší a bezpečnejší život. Presne to boli hodnoty, ktoré ľuďom v uplynulom období najviac chýbali, pretože ľudia žili čoraz horšie, čoraz viac chudobneli, čoraz viac sa obávali o svoju bezpečnosť a namiesto pokoja mali pocit, že žijú v nekonečnom, nekonečnom politickom cirkuse, chaose a zmätku. Ako predseda HLAS-u chcem a musím oceniť, že vládny program sa nesie v duchu hodnôt sociálnej demokracie a že vláda si za svoj dlhodobý záväzok vybrala budovanie silného štátu. Slovensko má veľkú šancu stať sa silným štátom, ktorý dokáže účinne pomôcť starším, slabým, chorým, ľuďom práce, ale i rodinám s deťmi, respektíve všetkým, ktorí pomoc od štátu kedykoľvek potrebovať budú, že sa Slovensko môže stať štátom, ktorý vie a chce zabezpečiť svojim občanom kvalitné a dostupné zdravotníctvo, moderné školstvo aj primerané ceny energií. Štátom, ktorý aktívne pracuje na vyrovnávaní neprijateľných regionálnych rozdielov a zároveň štátom, ktorý je pevnou súčasťou Európskej únie a Severoatlantickej aliancie. A teším sa, že práve tieto priority sa dostali aj do volebného programu a hlavne programového vyhlásenia vlády a chcem sa za to obidvom koaličným partnerom úprimne poďakovať. Aj preto chcem na záver povedať to politicky podstatné, HLAS programové vyhlásenie vlády podporí plnou silou svojho poslaneckého klubu. A dovoľte mi na záver povedať ešte jedno. Rokujeme o najdôležitejšom dlhodobom dokumente vlády Slovenskej republiky, napriek tomu nás však o štyri roky ľudia nebudú hodnotiť podľa tohto vyhlásenia, ale podľa skutočných činov, ktoré zlepšia ich život. Prajem vláde, aby bola úspešná nielen v plánovaní, ale aj v konkrétnych výsledkoch, ktoré majú naplniť jej základnú ambíciu, aby sa na Slovensku lepšie, pokojnejšie a bezpečnejšie žilo a verím, že budeme mať konečne vládu, ktorej centrom pozornosti je človek a jeho lepší život od narodenia až po dôstojnú starobu. K tomu sa vláda prihlásila a na to dostane mandát aj od poslancov strany HLAS a na to dnes čakajú aj občania Slovenskej republiky. Ďakujem veľmi pekne. (Potlesk.)